‘Swart regering wettig armoede’ – Saftu-staking in NM-baaiSaftu-optog in Port Elizabeth (25 April 2018) Foto: Raahil Sain/ANA Duisende werkers het Woensdag die strate van Port Elizabeth ingevaar onder die vakbondfederasie Saftu se banier as deel van ŉ landswye staking om teen die voorgestelde minimumloon van R20 per uur of R3 500 per maand te betoog. Die R20-minimumloon sou op 1 Mei in werking getree het, maar is intussen uitgestel weens parlementêre prosesse. Die betoging het buite die Eeufeessaal in New Brighton begin en werkers het nagenoeg drie ure lank aan die optog deelgeneem tot hulle die Nelson Mandelabaai-stadsaal bereik het. Lede van die Ekonomiese Vryheidsvegters (EFF) het ook by die betoging aangesluit, en ŉ swaar polisieteenwoordigheid het oor die skare gewaak. Winkeleienaars het hul deure gesluit as ŉ voorsorgmaatreël. Andrew Chirwa, president van die vakbond Numsa, het die skare toegespreek en gesê die regering het ŉ aanval geloods teen werkers en dink hulle is net R20 per uur werd. “Die nuwe môre is R20 per uur, die nuwe môre is 15% BTW, die nuwe môre is dat die reg om te staak weggeneem sal word. Diegene wat verward is oor Desember, daar is nie ŉ nuwe môre nie. Dis dieselfde wyn in ŉ ander verpakking,” het Chirwa gesê. Hy het ook die “swart regering” veroordeel wat glo armoede wettig. “De Klerk en Botha het dit nooit gedoen nie, maar ons eie swart regering het besluit om armoede te wettig. Hulle verstaan nie die pyn nie. Hulle weet nie dat jy niks met R20 kan doen nie. Hulle ignoreer doelbewus die apartheidsloongaping dat wit mense meer verdien as swart mense.” Chirwa het gesê mense wat “in hul rykdom swem” is diegene wat besluit het dat R20 per uur voldoende is vir werkers. Gordon Maseko, nasionale tesourier van die vakbond Salipswu, ŉ filiaal van Saftu, het gesê die nuwe minimumloon is problematies vir werkers, as mens inflasie in ag neem. ŉ Memorandum van eise is aan ŉ verteenwoordiger van die departement van arbeid oorhandig. Saftu het protesoptogte in Johannesburg, Polokwane, Bloemfontein, Durban, Oos-Londen en Kaapstad gereël, maar gesê optogte kan ook moontlik op ander plekke voorkom. Die Johannesburgse middestad is tot ŉ stilstand gedwing. Zwelinzima Vavi, algemene sekretaris van Saftu, het gesê die vakbondfederasie het aansoek gedoen vir ŉ permit van 7 500 betogers, maar die geraamde getal is baie meer as wat hulle verwag het. “Dit is iets wat baie lank laas in Suid-Afrika gesien is; ons is baie tevrede,” het Vavi gesê. “Die busstaking het ons in sommige gebiede geraak, maar ons bedank almal wat hul motors beskikbaar gestel het om dié nasionale staking moontlik te maak.” Die skare het liedere teen pres. Cyril Ramaphosa gesing en plakkate omhoog gehou wat met die staatspresident spot.